মেসেঞ্জারে যুক্ত হচ্ছে এআই প্রযুক্তি, থাকবে যেসব সুবিধা

তথ্য প্রযুক্তি ডেস্ক, সিবিএন:

মেসেঞ্জারেও যোগ হচ্ছে এআই প্রযুক্তি ব্যবহারের সুবিধা এমন ঘোষণা দিয়েছে ফেসবুকের প্রতিষ্ঠাতা মার্ক জাকারবার্গ। এতে বদলে যাবে জনপ্রিয় যোগাযোগমাধ্যম মেসেঞ্জার।

বৃহস্পতিবার (২৮ সেপ্টেম্বর) বিবিসির এক প্রতিবেদনে বলা হয়েছে, মেসেঞ্জারে দ্রুত যুক্ত হচ্ছে এআই চ্যাটবট। এসব চ্যাটবটের মাধ্যমে গ্রাহকরা নানা সমস্যার সমাধান, উপদেশ এবং বিনোদন নিতে পারবেন।

এতে মার্ক জাকারবার্গ জানান, মেটার অধীনে আনা প্রথম চ্যাটবটের নাম হবে মেটা এআই। গ্রাহকরা মেসেঞ্জারের মাধ্যমেই মেটা এআইর সঙ্গে চ্যাট করতে পারবেন। প্রশ্ন-উত্তরসহ বিনোদনের সব মাধ্যম থাকবে চ্যাটবটগুলোতে। কোনো ফ্যান তার সেলিব্রেটি নিয়ে জানতে চাইলে সরাসরি তার চ্যাটবটকে প্রশ্ন করে তাৎক্ষণিক উত্তর জেনে নিতে পারবেন। যদিও এটি সত্যিকারের সেলিব্রেটি নয়, কিন্তু ভার্চুয়াল দুনিয়ায় সেলিব্রেটিদের চ্যাটবোটগুলো সায়েন্স ফিকশনের ক্লোনের মতো কাজ করবে।

চ্যাটবটের এই সুবিধা কবে থেকে গ্রাহকরা পাবে এমন প্রশ্নের উত্তরে তিনি জানান, এখনও বেশ কিছু গুরুত্বপূর্ণ কাজ বাকি। আপাতত চ্যাটবটের সীমাবদ্ধতা দূর করতে এবং গ্রাহকরা যাতে সাবলীলভাবে এসব বটের সঙ্গে চ্যাট করতে পারেন সেটি নিশ্চিতের কাজ চলছে।

তবে শুরুতে যুক্তরাষ্ট্রের বাজারে মেসেঞ্জারের এই নতুন আপডেট মিলবে। পরে ধীরে ধীরে সব গ্রাহকরা এ সুবিধার আওতাধীন হবেন বলেও জানান তিনি।